รายงานจากประธานคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบ บมจ.แลนด์ แอนด์ เฮ้าส์ จำกัด ประกอบด้วยนายประทีป วงศ์นิรันดร์
เป็นประธานคณะกรรมการตรวจสอบ มีนายภควัต โกวิทวัฒนพงศ์ และนายวิศณุ ทรัพย์สมพล
เป็นกรรมการตรวจสอบ และทั้ง 3 ท่านไม่ได้เป็นเจ้าหน้าที่บริหารหรือพนักงานของบริษัทฯ

ในปี 2555 คณะกรรมการตรวจสอบได้จัดให้มีการประชุมรวม 5 ครั้ง
เพื่อปฏิบัติหน้าที่ตามข้อกำหนดของตลาดหลักทรัพย์และตามขอบเขตที่ได้รับมอบหมายจากคณะกรรมการบริษัทฯ
ในการประชุมแต่ละคราวได้เชิญผู้จัดการฝ่ายเข้าร่วมหารือตามวาระที่มีส่วนเกี่ยวข้อง
โดยรายงานผลการประชุมในประเด็นที่สำคัญๆ ให้คณะกรรมการบริษัทรับทราบอยู่เป็นประจำ
สรุปสาระสำคัญของงานที่คณะกรรมการตรวจสอบได้ปฏิบัติไป มีดังนี้

1.  ได้สอบทานความน่าเชื่อถืองบการเงินของบริษัทฯ ทั้งรายไตรมาส และประจำปี
    พร้อมกับให้ความเห็นต่องบการเงินดังกล่าวว่ามีความถูกต้อง
    ครบถ้วนในการเปิดเผยข้อมูลที่เป็นสาระสำคัญ อย่างเพียงพอ ทันเวลา
    ตามมาตรฐานการบัญชีและกฎระเบียบที่เกี่ยวข้องทุกประการ

2.  ได้สอบทานและติดตามอย่างต่อเนื่องเกี่ยวกับระบบการควบคุมภายในและระบบการตรวจสอบภายในของบริษัทฯ
    เพื่อให้มีการดำเนินการอย่างเพียงพอและทันต่อเหตุการณ์อยู่เสมอ
    แต่จากการเปลี่ยนแปลงที่รวดเร็วและซับซ้อนมากขึ้น ได้นำพาความเสี่ยงทางธุรกิจมาด้วย
    จึงได้แนะนำให้ฝ่ายบริหารตระหนักถึงเรื่องการบริหารความเสี่ยงให้มากขึ้น
    ซึ่งได้รับการตอบรับเป็นอย่างดี
    พร้อมกันนี้ได้สอบทานและพิจารณาอนุมัติแผนงานตรวจสอบประจำปี2556
    ให้กับฝ่ายตรวจสอบภายในและพัฒนาระบบ

3.  ได้สอบทานและติดตามคดีความสำคัญๆ ของบริษัทฯอย่างต่อเนื่อง โดยเสนอแนะให้บริษัทฯ
    ยึดแนวปฏิบัติตามกฎหมายว่าด้วยหลักทรัพย์และข้อกำหนดของตลาดหลักทรัพย์แห่งประเทศไทย
    และหรือกฎหมายอื่นที่เกี่ยวข้องกับธุรกิจของบริษัท ซึ่งผลจากการติดตามเป็นที่น่าพอใจ
    เนื่องจากคดีความและข้อพิพาทกับผู้บริโภคลดลง

4.  ได้สอบทานการทำธุรกรรมของบริษัทกับกิจการที่เกี่ยวโยงกันหรือรายการที่อาจมีความขัดแย้งทางผลประโยชน์
    เพื่อสนับสนุนให้มีการเปิดเผยข้อมูลอย่างถูกต้อง ครบถ้วน สมเหตุสมผล
    และได้คำนึงถึงประโยชน์ของผู้มีส่วนได้เสีย ซึ่งผลจากการสอบทานธุรกรรมดังกล่าว
    ปฏิบัติได้ถูกต้องตามเกณฑ์ที่กำหนด

5.  พิจารณา คัดเลือก และเสนอแต่งตั้งผู้สอบบัญชีประจำปี2556
    พร้อมกำหนดค่าตอบแทนเพื่อนำเสนอต่อคณะกรรมการบริษัทฯ
    ในรอบปีที่ผ่านมาคณะกรรมการตรวจสอบพอใจกับผลการตรวจของผู้สอบบัญชี
    ที่ได้ปฏิบัติงานด้วยความรู้
    ความสามารถในวิชาชีพและได้ให้ข้อเสนอแนะเกี่ยวกับระบบควบคุมภายในและความเสี่ยงต่างๆ
    รวมถึงมีความเป็นอิสระในการปฏิบัติงาน

6.  ได้สอบทานและติดตามเงินลงทุนทั้งในประเทศและต่างประเทศอย่างต่อเนื่อง
    เพื่อเสนอแนะให้คณะกรรมการบริษัท ได้ตระหนักถึงการบริหารเงินลงทุน
    ต้องดำเนินไปอย่างมีประสิทธิภาพและประสิทธิผล จากการติดตามเป็นที่น่าพอใจว่า บริษัทฯ
    ให้ความระมัดระวังและตระหนักอยู่ตลอดเวลา

7.  ได้สอบทานการจัดซื้อที่ดินและการจัดซื้อจัดจ้างต่างๆที่เกี่ยวกับงานก่อสร้าง
    เพื่อเสนอแนะให้คณะกรรมการบริษัท ตระหนักถึงรายการลงทุนที่มีมูลค่าสูง
    ต้องดูแลอย่างใกล้ชิดและโปรงใส่ ซึ่งผลการสอบทานไม่พบสิ่งผิดปกติที่เป็นสาระสำคัญ

8.  คณะกรรมการตรวจสอบได้ดำเนินการประเมินตนเองเป็นประจำทุกปี
    เพื่อให้ทราบถึงขีดความสามารถในการปฏิบัติงาน และความสมบูรณ์ครบถ้วนในหน้าที่ของตน
    และงานที่ได้รับมอบหมายจากคณะกรรมการบริษัท
    นอกจากนี้ได้ประชุมร่วมกับผู้สอบบัญชีของบริษัทฯโดยไม่มีฝ่ายบริหารของบริษัทเข้าร่วมด้วย
    ซึ่งผลเป็นที่น่าพอใจอย่างยิ่ง สำหรับคำชี้แนะที่ได้จากผู้สอบบัญชี

9.  เน้นให้บริษัทมีการกำกับดูแลกิจการที่ดีอย่างต่อเนื่อง
    เพื่อสร้างมาตรฐานการทำงานให้อยู่เหนือเกณฑ์ปกติทั่วไป พร้อมกับเสนอแนะให้บริษัทฯ
    มุ่งเน้นการพัฒนาที่ยั่งยื่น
    ด้วยการดำเนินธุรกิจควบคู่ไปกับความรับผิดชอบต่อสังคมของธุรกิจ(CSR: Corporate
    Social Responsibility)

คณะกรรมการตรวจสอบปฏิบัติหน้าที่ได้อย่างครบถ้วน
ในประเด็นเนื้อหาที่เป็นสาระสำคัญตามกฎบัตรคณะกรรมการตรวจสอบและตามบทบาทหน้าที่ที่ได้รับมอบหมายจากคณะกรรมการบริษัททุกประการ
ด้วยความรู้ และความสามารถอย่างเต็มประสิทธิภาพ

อนึ่ง นายวิศณุ ทรัพย์สมพล ได้รับการแต่งตั้งเข้ามาเมื่อวันที่ 27 มิถุนายน 2555 แทนนายชัชชาติ
สิทธิพันธุ์ ที่ลาออกไปเมื่อวันที่ 16 มกราคม 2555

  ( นายประทีป วงศ์นิรันดร์ )

ประธานคณะกรรมการตรวจสอบ

วันที่ 28 กุมภาพันธ์ 2556